**Zadanie semestrálnej práce**

Predmetom semestrálnej práce je vykonanie zjednodušeného terénneho prieskumu prírodného prostredia a rastlín vo vybranom území, interpretácia vzťahov medzi zistenými údajmi a vypracovanie elaborátu z tohto prieskumu. Cieľom je porozumenie úzkeho vzťahu medzi rastlinnými druhmi a vlastnosťami prostredia.

Bližšia špecifikácia

Študent si vyberie lesný porast (jednu JPRL – jednotka priestorového rozdelenia lesa) na základe podkladov z lesníckych máp (dostupné napr. na portály <http://gis.nlcsk.org/lgis/>), ktorý spĺňa nasledovné podmienky:

* vek nad 60 rokov
* relatívne homogénne zastúpenie drevín, teda výrazne dominuje jeden druh dreviny (napr. buk nad 70 %, ostatné dreviny sú len primiešané do 30 %)
* porast má relatívne homogénnu štruktúru, teda nie sú prítomné napríklad obnovné prvky (ruby), porastové medzery po disturbanciách (napr. lykožrútová alebo vetrová kalamita)

Pri vykonávaní terénnych záznamov je potrebné vyhýbať sa atypickým mikrostanovištiam, napríklad lesným prameniskám, bralám, alebo už spomínaným porastovým medzerám.

Terénne záznamy budú obsahovať nasledujúce charakteristiky:

* základné vlastnosti terénu a stanovišťa: opis reliéfu, odhad sklonu a orientácie svahu, nadmorská výška, prítomnosť výrazných terénnych prvkov ako bralá, suť a podobne
* charakteristika geologického podložia vrátane informácií podmieňujúcich charakter pôdy (napr. typ sedimentu – aluviálne, deluviálne, eluviálne a pod., skeletnatosť pôdy), prípadne identifikácia pôdneho typu; pomôckou je portál <http://mapserver.geology.sk/gm50js/>
* drevinové zloženie: odhad zastúpenia drevín s výškou nad h/2 (h = priemerná výška porastu)
* zoznam prítomných rastlín: vytvorenie čo najkompletnejšieho zoznamu pozorovaním počas terénnej pochôdzky
* fotodokumentácia: dokumentačné fotografie štruktúry porastu, typického charakteru reliéfu, bylinného podrastu

Okrem údajov získaných v teréne je potrebné doplniť údaje z iných zdrojov, a to najmä klimatické charakteristiky (priemerná ročná teplota, priemerné ročné úhrny zrážok a pod.) z Atlasu krajiny SR (portál <https://geo.enviroportal.sk/atlassr/>).

Na základe zoznamu prítomných rastlín budú vypracované nasledovné charakteristiky:

* priemerné Ellenbergove indikačné hodnoty
* zastúpenie Ekologických skupín rastlín
* zastúpenie životných foriem rastlín
* zastúpenie životných (binomických) stratégií rastlín

Podkladom pre vyhodnotenie sú Návody na cvičenia z predmetu Fytocenológia a lesnícka typológia (Križová, Nič 2012). Postup a hodnoty uvádza kapitola 5 a Príloha 3. Dosiahnuté výsledky budú porovnané s výsledkami iného študenta (podľa vlastného výberu). Porovnanie, resp. rozdielnosti či naopak zhoda, budú interpretované v kontexte zistených environmentálnych charakteristík (klíma, geologické podložie, drevinové zloženia a pod.). Semestrálna práca bude odovzdaná a prezentovaná na poslednom cvičení.